अरुणाचल प्रदेश में कोरोना वायरस के कुल 5180 केस, 180 नए मामले आए सामने
अरुणाचल प्रदेश में कोविड-19 के 180 नए मामले सामने आए हैं जिसके बाद कुल संक्रमितों की संख्या बढ़कर 5,180 हो गई।
ईटानगर: अरुणाचल प्रदेश में कोविड-19 के 180 नए मामले सामने आए हैं जिसके बाद कुल संक्रमितों की संख्या बढ़कर 5,180 हो गई। नए संक्रमित मरीजों में सुरक्षा बल के 11 जवान और चार स्वास्थ्यकर्मी भी शामिल हैं। राज्य निगरानी अधिकारी डॉक्टर एल जाम्पा ने बताया कि राजधानी परिसर क्षेत्र में सबसे ज्यादा 42 नए मरीज मिले हैं। इसके बाद अंजॉ में 25, पापुमपारे में 15, पूर्वी सियांग और लोंगदिंग में 14-14, पश्चिमी सियांग में 12, लोहित और निम्न दिबांग घाटी में 11-11 और चांगलांग में 10 मामले सामने आए हैं। अधिकारी ने बताया कि निम्न सियांग में सात, पूर्वी कामेंग में छह, निम्न सुबनसिरी में चार, पश्चिमी कामेंग, नामसाई में तीन-तीन तवांग में दो और शी-योमी में एक मामला सामने आया है। उन्होंने बाताया कि कुल 11 सुरक्षाकर्मी संक्रमित पाए गए हैं। इनमें से आईटीबीपी के आठ जवान हैं, सेना के दो जवान और सीआरपीएफ का एक कांस्टेबल और चार अग्निशमन कर्मी हैं। वहीं चार स्वास्थ्यकर्मी और सीमा सड़क संगठन (बीआरओ) के 26 कर्मी संक्रमित हैं। अधिकारी ने बताया कि सोमवार को 124 लोग स्वस्थ हुए और उन्हें अस्पतालों से छुट्टी दे दी गई। राज्य में कोविड-19 मरीजों के स्वस्थ होने की दर 69.42 फीसदी है। जाम्पा ने बताया कि अरुणचाल प्रदेश में अब 1,576 मरीज हैं और 3,596 अब तक संक्रमण से मुक्त हो चुके हैं। वहीं इस खतरनाक वायरस के संक्रमण की वजह से आठ मरीजों की मौत हो चुकी है।वहीं, अगर पूरे देश की बात करें तो केंद्रीय स्वास्थ्य मंत्रालय की तरफ से जारी किए गए आंकड़ों के मुताबिक पिछले 24 घंटे यानि सोमवार सुबह 8 बजे से लेकर मंगलवार सुबह 8 बजे तक देशभर में कोरोना वायरस के 75809 नए मामले दर्ज किए गए हैं। पिछले 24 घंटे में कोरोना के जितने मामले आए हैं वह पिछले एक हफ्ते के दौरान रोजाना आने वाले मामलों में सबसे कम हैं। पिछले कुछ दिनों से लगातार 90 हजार से ज्यादा केस रोजाना आ रहे थे लेकिन आज यह आंकड़ा 75809 है और इन मामलों के साथ अब देशभर में कुल कोरोना वायरस मामलों का आंकड़ा 4280422 तक पहुंच गया है। हालांकि कोरोना की वजह से जान गंवाने वालों की संख्या में पिछले 24 घंटों के दौरान बढ़ोतरी हुई है। केंद्रीय स्वास्थ्य मंत्रालय के मुताबिक पिछले 24 घंटों के दौरान देशभर में कोरोना वायरस की वजह से 1133 लोगों की जान गई है और अबतक यह जानलेवा वायरस देशभर में कुल 72775 लोगों की जान ले चुका है। लेकिन देश में कोरोना वायरस से ठीक होने वाले लोगों की संख्या में भी लगातार बढ़ोतरी हो रही है जिस वजह से कोरोना के एक्टिव मामलों में ज्यादा इजाफा नहीं हो रहा और रिकवरी रेट लगातार ऊपर उठ रहा है। पिछले 24 घंटों के दौरान देशभर में कोरोना से 73521 लोग पूरी तरह से ठीक हुए हैं। देशभर में अबतक कुल 3323950 लोग कोरोना से ठीक हो चुके हैं और एक्टिव मामलों का मौजूदा आंकड़ा 883697 है। कोरोना वायरस का रिकवरी रेट बढ़कर 77.65 प्रतिशत तक पहुंच गया है। बता दें कि कोरोना मरीजों की पहचान के लिए देशभर में टेस्टिंग लगातार बढ़ाई जा रही है। देश में अभी तक हुए कुल कोरोना वायरस टेस्ट का आंकड़ा 5.06 करोड़ से पार कर चुका है।